บัวหลวงส่งกองทริกเกอร์3ลุยหุ้นไทย
บลจ.บัวหลวง เปิดขายกองทุนเปิดบัวหลวงทริกเกอร์ 3 (9%) ตั้งป้ากำไร 9% เชื่อเศรษฐกิจไทยหนุนหุ้นไทยแกร่ง
15 พ.ย. 2553

บลจ.บัวหลวง เปิดขายกองทุนเปิดบัวหลวงทริกเกอร์ 3 (9%) ตั้งป้ากำไร 9% เชื่อเศรษฐกิจไทยหนุนหุ้นไทยแกร่ง
นายวศิน วัฒนวรกิจกุล กรรมการผู้จัดการ กลุ่มธุรกิจกองทุนรวม บริษัทหลักทรัพย์จัดการกองทุนรวม (บลจ.) บัวหลวง เปิดเผยว่า กองทุนเปิดบัวหลวงทริกเกอร์ 3 (9%) (TRIGGER3) เป็นกองทุนผสมที่ไม่กำหนดสัดส่วนการลงทุนในหุ้น มีจุดเด่นที่กำหนดเป้าหมายและระยะเวลาการลงทุนชัดเจน โดยจะพยายามสร้างผลตอบแทนจากการลงทุนให้ถึงเป้าหมาย 9% ภายใน 12 เดือน ทั้งนี้ สามารถเลิกกองทุนได้ก่อน 12 เดือน หากสร้างผลตอบแทนได้ไม่น้อยกว่า 9% กองทุน TRIGGER3 นี้จะเสนอขายครั้งเดียว ระหว่างวันที่ 18-24 พ.ย.นี้ โดยมีมูลค่าจองซื้อขั้นต่ำเพียง 1,000 บาท
อย่างไรก็ดี ผู้ลงทุนต้องเข้าใจว่า การกำหนดอัตราผลตอบแทนเป้าหมายในเงื่อนไขของการเลิกกองทุนก่อนกำหนด มิได้เป็นการรับประกันผลตอบแทนว่าผู้ลงทุนจะได้ผลตอบแทนตามนั้น ในกรณีที่กองทุนอายุครบ 12 เดือนแล้ว แม้ว่าผลตอบแทนจะไม่ได้ตามเป้าหมาย กองทุนก็จะทำการขายคืนหน่วยลงทุนให้กับผู้ถือหน่วยลงทุนตามมูลค่าหน่วยลงทุนในขณะนั้น โดยเงินที่ผู้ถือหน่วยลงทุนได้รับคืนจะมากกว่าหรือน้อยกว่าเงินลงทุนได้
นายวศิน กล่าวว่า บลจ.บัวหลวง เชื่อว่าภาวการณ์ลงทุนในตลาดหลักทรัพย์ฯ ยังอยู่ในระดับที่น่าสนใจจากทั้งนักลงทุนในประเทศและนักลงทุนต่างประเทศ ทั้งนี้ เนื่องจากภาวะเศรษฐกิจของประเทศไทยเองที่คาดว่าในปีหน้าจะมีอัตราเติบโตต่อเนื่อง โดยพลังขับเคลื่อนทางเศรษฐกิจจะมาจากภาคการลงทุนเพิ่มขึ้น ขณะที่ภาคการส่งออกจะลดบทบาทลงอันเนื่องจากผลกระทบของค่าเงินบาทที่แข็งค่าขึ้น 
นอกจากนี้ ภาครัฐเองคงต้องเร่งใช้จ่ายงบประมาณมากขึ้น อันเนื่องจากภัยธรรมชาติที่เกิดขึ้นทั่วประเทศในช่วงที่ผ่านมา สำหรับปัจจัยหนุนจากต่างประเทศจะมาจากการที่ประเทศอุตสาหกรรมขนาดใหญ่ เช่น สหรัฐอเมริกา และกลุ่มประเทศยุโรป จำเป็นต้องคงนโยบายอัตราดอกเบี้ยต่ำเพื่อกระตุ้นเศรษฐกิจและลดปัญหาการว่างงาน ทำให้เกิดการไหลของเงินลงทุนเข้าสู่ประเทศกำลังพัฒนาที่มีอัตราการเติบโตทางเศรษฐกิจ ซึ่งประเทศเหล่านี้ในช่วงที่ผ่านมามีการปรับอัตราดอกเบี้ยเพิ่มขึ้นเพื่อควบคุมภาวะเงินเฟ้อ และการที่ประเทศสหรัฐอเมริกามีการประกาศใช้มาตรการกระตุ้นเศรษฐกิจครั้งที่สอง ก็มีความเป็นไปได้ว่าจะมีเงินลงทุนไหลเข้ามาลงทุนในประเทศกำลังพัฒนาที่มีพื้นฐานการเติบโตเศรษฐกิจที่ดีเพิ่มขึ้น.